b"\n_START_ARTICLE_\nD\xc3\xa0maris Gelabert\n_START_SECTION_\nBiografia\n_START_PARAGRAPH_\nEl juny de 1992 es va llicenciar en Filosofia i Ci\xc3\xa8ncies de l'Educaci\xc3\xb3 per la Universitat de Barcelona i despr\xc3\xa9s es va especialitzar en musicoter\xc3\xa0pia. El 1995 es va graduar al Berklee College of Music de Boston (Estats Units). _NEWLINE_A la tornada dels EUA va crear el segell discogr\xc3\xa0fic Totsona Records amb el m\xc3\xbasic \xc3\x80lex Mart\xc3\xadnez per fer can\xc3\xa7ons amb un alt contingut pedag\xc3\xb2gic i cuidant especialment l'aspecte musical. Ha publicat 200 can\xc3\xa7ons i editat 16 discos. Aquestes can\xc3\xa7ons s'utilitzen com una eina d'aprenentatge en l'\xc3\xa0mbit escolar i familiar pel seu contingut \xc3\xbatil en la formaci\xc3\xb3 d\xe2\x80\x99h\xc3\xa0bits, d\xe2\x80\x99ensenyaments b\xc3\xa0sics i valors educatius. _NEWLINE_Va crear un m\xc3\xa8tode d'estimulaci\xc3\xb3 musical per l'etapa de 0 a 6 anys que es diu Totsona. Aquest m\xc3\xa8tode es basa en entendre la m\xc3\xbasica com el primer llenguatge de l'infant. \xc3\x89s formadora i assessora d\xe2\x80\x99aquest programa en diferents Escoles d\xe2\x80\x99Educaci\xc3\xb3 Infantil i d'Educaci\xc3\xb3 Especial de Catalunya. L'any 2012 inaugura l'Espai Totsona situat a Cardedeu (Barcelona), on es troben les oficines de Totsona i on imparteix cursos per a mestres, educadors i tots aquells interessats en el m\xc3\xb3n de la m\xc3\xbasica i la primera infancia._NEWLINE_\xc3\x89s professora en el M\xc3\xa0ster de Musicoter\xc3\xa0pia a l'ESMUC i a l'Escola Universit\xc3\xa0ria Gimbernat. Imparteix xerrades, cursos i seminaris a diferents universitats, escoles i centres de formaci\xc3\xb3. Combina la doc\xc3\xa8ncia amb concerts, audicions i espectacles per a nens, fam\xc3\xadlies i escoles._NEWLINE_Ha cantat en diversos festivals com el Festival de la Porta Ferrada, l'Acustiqueta, el Bornet de can\xc3\xa7ons, el Festivalot, el Festival Cap Roig i en teatres com El Teatre Kursaal de Manresa, l'Atl\xc3\xa0ntida de Vic, l'\xc3\x80trium de Viladecans, l'Auditori de Sant Cugat, el Teatre Vict\xc3\xb2ria, l'Alc\xc3\xbadia de Palma o l'Auditori Nacional d'Ordino._NEWLINE_El seu canal de Youtube acumula m\xc3\xa9s de 350 milions de visites, supera els 1.250.000 subscriptors i \xc3\xa9s el primer canal de m\xc3\xbasica en catal\xc3\xa0 que obt\xc3\xa9 el Bot\xc3\xb3 d'Or de Youtube. El videoclip Bon dia ha superat els 13 milions de visualitzacions, Qui s\xc3\xb3c jo? els 20 milions i Els dies de la setmana els 100 milions."